Document ID: /roh_data/filtered/fineweb-2-filterrobots_roh.jsonl.gz/42242

La fin d'avust era quella vegnida inoltrada tar la vischnanca per ina zona datiers da Versomi. Questa zona sa chatta dentant en ina cuntrada cun muntada naziunala e datiers d'ina zona da protecziun per selvaschina. Plinavant na fiss il project betg ì a prà cun la strategia turistica d'in turissem miaivel, ruassaivel e persistent, uschia scrivan las organisaziuns Mountain Wilderness, la Fundaziun Svizra per la protecziun da la cuntrada sco era las secziuns grischunas da Pro Natura e WWF.
Problem n'è betg schlià
Malgrà che las organisaziuns da l'ambient scrivan d'ina decisiun en favur da la natira e da la cuntrada, fan ellas er attent ch'il problem na saja betg schlià. Ils ultims onns hajan adina dapli constructurs d'autos vulì offrir a lur buns clients eveniments da charrar en cuntradas d'enviern. Ellas numnan per exempel il «Schottensee» al pass dal Flüela ch'ina marca d'autos tudestga ha nizzegià fin avant paucs onns e quai senza avair ina basa legala sufficienta.
RR novitads 11:00